# Amager Centret

### Fra Wikipedia, den frie encyklopædi

Du har nye beskeder (forskel fra næstsidste redigering).
Amager Centrets nyeste indgang i nordvest med Amagerbro Stations lysskakter i forgrunden.

Amager Centret er et indkøbscenter beliggende på Amager (bydelen Amagerbro i København) tæt ved øens hovedgade Amagerbrogade. Amager Centret er med sine 67 special- og dagligvareforretninger og spisesteder (pr. juni 2007) fordelt på et samlet butiksareal på cirka 16.000 m² et af byens største lokale bycentre. Amager Centret har 340 parkeringspladser fordelt på 7 P-dæk, hvor man kan parkere gratis i op til 3 timer. Tæt ved en af centrets hovedindgang på Reberbanegade standser Metroen på Amagerbro station (på Amagerbro Torv). Centret er ejet af Danica Pension og administreres af Steen & Strøm Danmark.

Amager Centret åbnede dørene for de handlende den 14. oktober 1975, men blev ikke som mange andre danske indkøbscentre bygget som et indkøbscenter. Dele af Amager Centret husede oprindeligt den tidligere rebslagervirksomhed, Jacob Holm & Sønners bygninger mellem Reberbanegade, Brysselgade og Ålandsgade, som via ombygniger siden hen blev omdannet til det nuværende indkøbscenter.[1]

## [redigér] Centrets historie

Stueetagen og første sal.

I 1700-tallet lå landstedet Oliegreen på Amager Centrets område (grund nr. 25 i Sundby på 14 tdr. land). Den 4. februar 1812 blev stedet solgt af grosserer Skoustrup til storkøbmand, skibsreder og skibsbygger m.m. Jacob Holm fra Christianshavn, som ønskede at bruge stedet til industri. I 1812 startede Jacob Holm & Sønner et rebslageri i en træbygning på grunden, som igennem de næste 150 år blev yderligere udbygget og moderniseret. Hovedstammen af de bygninger, som i dag udgør Amager Centret blev således bygget kort før 2. Verdenskrig. I begyndelsen af 1970'erne gik det skidt for Jakob Holm & Sønner og i 1971 blev produktionen flyttet til Randers Rebslageri, som Jacob Holm & Sønner havde en andel i. Få år efter gik Kampsax og landsretssagfører Henrik Hoffmeyer sammen om planerne om et center i de forladte haller, som ifølge Københavns Kommune skulle indbefatte et bibliotek og et teater.[1][2]

Meget er blevet ændret siden centrets åbning i 1975, men bygningerne som udgør centrets kerne i dag er dog blevet bevaret. I 1999 blev et nyt parkeringshus i 7 etager indviet efter en modernisering. I august 2002 startedes ombygningen af Amager Scenen efter at have stået ubenyttet hen i nogle år for genåbne som en Hennes & Mauritz butik (H&M, Amager Centret 145 og 148) i december 2002 i den tidligere teatersal, som nu var i to etager.[1][3] Den 1. oktober 2002 åbnede Amagerbro metrostation ved siden af centret. I dag huser centret også et lægehus og en øjenlæge og i oktober 2004 åbnedes Københavns Borgerservice. I perioden 2002 til 2003 gennemgik centret interne miljø en revidering med glastag og nye, lyse farver. Den 1. november 2006 blev centrets renovering afsluttet, hvilket blandt andet inkluderede et nyt gulv overalt, en ny rulletrappe, fjernelse af nogle mellemetager og en ny indgang ved Amagerbro Station og Reberbanegade. En række lejere fulgte med og foretog renoveringer, bl.a. Føtex i centrets sydøstlige hjørne har haft en markant udvidelse.[4]

## [redigér] Ekstern henvisning

- Amager Centrets officielle hjemmeside

### [redigér] Referencer

1. ↑ 1,0 1,1 1,2 Om Amagercentret www.amagerbilleder.dk, hentet den 17. september 2006.
2. ↑ Jacob Holm - grundlæggeren af Jacob Holm & Sønner www.amagerbilleder.dk, hentet den 17. september 2006.
3. ↑ Amagercentret - med sider fra alle forretningerne www.amagerbilleder.dk, hentet den 12. juni 2007.
4. ↑ Shopdate 06 Steen & Strøm, august 2006.

Koordinater: 55° 39′ 46,6″ N, 12° 36′ 16,2″ Ø

Hentet fra "http://da.wikipedia.org../../../a/m/a/Amager_Centret_d741.html"

Kategorier: Amager | Indkøbscentre i Danmark

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg